Джатокъуэхэ я лъэпкъ щIэнгъуазэ
Иджыблагъэ дунейм къытехьащ «Фамильная энциклопедия рода Гетоковых» тхылъ гъуэзэджэр. Ар игъэхьэзыращ Къэбэрдей-Балъкъэрым щIыхь зиIэ и егъэджакIуэ, Урысей Федерацэм и ТхакIуэхэм я союзым хэт Джатокъуэ Юрэ.
АдыгэбзэкIи урысыбзэкIи гъэхьэзыра тхыгъэхэр зэрыхуа тхылъыр хуабжьу яхуэщхьэпэнущ ар зытеухуа Джатокъуэ лъэпкъымрэ абы къытепщIыкIыжахэмрэ нэмыщI, тхыдэм дихьэх дэтхэнэ зыми. Мыбы щызэхуэхьэсащ адыгэхэм я хабзэм, псэукIэм теухуа хьэлэмэт куэд.
Къэбэрдей-Балъкъэрым, Къэрэшей-Шэрджэсым, Адыгейм, адыгэхэр щыхэхэс хамэ къэрал куэдым щопсэу Джатокъуэхэ. Тхылъыр зыгъэхьэзырам а псори къызэщIиубыдэн, дауи, хузэфIэкIакъым. Абы щыгъуэми Джатокъуэ Юрэ къехъулIащ и унэкъуэщхэр зэуIуу щыпсэу ди республикэм хыхьэ Къэхъун, Шытхьэлэ, Бахъсэнёнкэ къуажэхэм дэсхэм я къежьапIэр къихутэу, тхылъеджэхэм я пащхьэм ар удихьэхыу кърилъхьэжыну икIи лъэпкъ жыгыр зэхигъэувэжыну.
Джатокъуэхэ ящыщу зы унагъуи къэнакъым ар темыпсэлъыхьауэ. Хэт дапщэщ къалъхуами, сыт хуэдэ щIэныгъэ иIэми, бын дапщэ къыщIэхъуами — псори зэхэгъэкIауэ тхылъым ихуащ. Дауи, увыпIэ хэха ягъуэтащ лъэпкъым и цIыху цIэрыIуэхэм. Абыхэм ятеухуа тхыгъэ щхьэхуэхэр я сурэтхэр дэщIыгъуу Юрэ ди пащхьэм кърелъхьэ.
ЩIыпIэшхуэ тхылъым щаубыдащ Джатокъуэхэ я нысэхэми, пхъурылъхухэми, абыхэм къатехъукIыжахэми. БлагъагъэкIэ зэпащIэ лъэпкъхэм я унэцIэхэри щхьэхуэу къэхьащ.
Джатокъуэ Юрэ къыдигъэкIа тхылъыщIэм куэд зыгъэпIейтей Iуэхугъуэ зыбжанэ къыщыIэтащ. Къапщтэмэ, ди сабийхэм яфIэтщ цIэхэр къыздикIамрэ къарыкIымрэ — адыгэбзэр и лъабжьэу абыхэм яхэтыр зырызщ.
«Фамильная энциклопедия рода Гетоковых» тхы-лъыр сурэтхэмкIэ къулейщ. КъищынэмыщIауэ, псоми яфIэхьэлэмэтын гуэдзэнхэр абы дэщIыгъущ.
АуаныщI тхылъ зыбжанэ зи IэдакъэщIэкI Джатокъуэ Юрэ мыбыи литературэ напэкIуэцIхэр щыхухихащ. Абы ихуащ адыгэбзэрэ урысыбзэкIэ «Адыгэ псалъэ» газетым, «Iуащхьэмахуэ», «Литературная Кабардино-Балкария» журналхэм къытехуа, Къэбэрдей-Балъкъэрым и радиомрэ телевиденэмкIэ къата сатыр пIаскIуэхэр.
Хьэтау Ислъам.
